"Уимбълдън" ще бъде "по-зелен" и с рекорден награден фонд
13:08:03 PM
#Лондон #тенис #Уимбълдън
Участниците в тазгодишния “Уимбълдън” ще си разделят рекордните 34 милиона паунда (46.3 млн. долара).
Организаторите на най-стария и престижен тенис турнир в света обявиха увеличение в наградния фонд от 2.4 милиона в сравнение с 2017 г.
Шампионите в индивидуалните надпревари при мъжете и жените ще получат по 2.25 милиона паунда. Това е с 50 хиляди повече, отколкото спечелиха Роджър Федерер и Гарбине Мугуруса през 2017 г.
В 132-ото издание на турнира ще бъдат раздадени с 5 млн. долара повече, отколкото в първата надпревара от Големия шлем – Australian Open. “Уимбълдън” е трети по размер на наградния фонд в голямата четворка.
Участниците в започващия през май “Ролан Гарос” ще си разделят 47 млн. долара, а тези в миналогодишния US Open си разпределиха 50.4 млн. долара.
Правилото 50:50
От тази година в “Уимбълдън” ще има промяна при разпределението на парите в случай на късно оттеглил се състезател. Ако даден играч се откаже след 12.00 часа на обяд в последния четвъртък преди началото на турнира, той ще получи само 50% от премията за участие в първи кръг. Тенисистът, който влезе в основната схема на негово място, ще вземе останалите 50%.
Промяната в правилото беше използвана за пръв път в Australian Open. С нея се цели да се избегнат случаите, когато състезатели с физически проблеми стартират турнира, за да получат премията за участие, но се отказват още по време на мачовете си от първия кръг.
Това беше една от най-широко дискутираните теми по време на миналогодишния “Уимбълдън“. Тогава само в рамките на първите два дни имаше осем отказвания – седем при мъжете и едно при жените.
“Обещахме да реагираме на оттеглянията в първите кръгове и го направихме. Имахме голямо влияние в създаването и приемането на правилото 50:50 и се надяваме, че въвеждането му ще играе важна роля за смекчаването на този проблем”, каза изпълнителният директор на “Уимбълдън” Ричард Люис.
В турнира ще бъде използвано още едно нововъведение – часовник за отчитане на времето между точките. Позволеното време обаче ще бъде увеличено от 20 на 25 секунди.
За един по-зелен турнир
Организаторите на единствения турнир от Големия шлем на тревни кортове заявиха повишено внимание към опазването на околната среда. Като част от кампанията за “по-зелен “Уимбълдън” е въведена забрана за пластмасови сламки. Миналата година по време на турнира са използвани около 400 000 броя.
Освен това ще се използва електрически автомобили, ще има допълнителни пунктове за вода в комплекса, а в магазините на “Уимбълдън” ще се дават хартиени торбички.
“Устойчивостта е важна и необходима област, върху която трябва да фокусираме внимание, особено при големи събития. Изготвихме визия за устойчивост, която е да поддържаме клуба и турнира по начин, който минимизира въздействието върху околната среда”, каза Люис.
Етикети: Лондон тенис Уимбълдън
Категория Спорт | 2018/05/02 последна редакция в 8:30 AM